|  |  |
| --- | --- |
| Referència  | **AIN-2015/964** |
| Objecte | **Nota sobre denúncia presentada per la FAADA (Fundación para el Asesoramiento y Acción en Defensa de los Animales) en relació a un suposat maltractament als gossos de vigilància per part dels treballadors de l’empresa que té encarregada la seguretat de RENFE.** |
| Sol·licitant  | Departament de Benestar Animal |
| Lletrada | Maria Massana |
| Data | 9 de juny de 2015 |

Se sotmet a consideració jurídica consulta sobre la competència de l’Ajuntament de Barcelona per actuar davant una denúncia presentada per la FAADA (Fundación para el Asesoramiento y Acción en Defensa de los Animales) en relació a un suposat maltractament als gossos de vigilància per part dels treballadors de l’empresa que té encarregada la seguretat de RENFE.

En aquesta qüestió s’aprecia la possible confluència dels següents sistemes de responsabilitat i sancionadors:

* El derivat de la legislació sobre protecció dels animals que exerceix l’Administració pública que ha assumit competències en la matèria.
* El derivat de la legislació sobre seguretat pública.

El derivat de la regulació de la prestació del servei públic en què s’ha produït la conducta infractora i que inclou tant la regulació stricto sensu del servei públic com la regulació de la infraestructura ferroviària. En aquest apartat té especial rellevància la relació contractual que vincula l’empresa de seguretat privada amb l’operador de la infraestructura o titular del servei. En aplicació d’aquesta relació contractual pot existir una responsabilitat contractual per incompliment de les clàusules del contracte; responsabilitat que únicament pot exigir l’operador contractant.

Cal avançar que, com es veurà, aquests sistemes que vinculen l’activitat de l’empresa de seguretat privada, en el cas que ens ocupa de règim sancionador davant el maltractament d’animals, no són excloents, ja que cada sistema protegeix un bé jurídic diferent. En aquest sentit el bé jurídic protegit en una relació contractual és diferent del bé jurídic protegit per la normativa sobre protecció dels animals.

**1. Legislació sobre protecció dels d’animals.**

 L’Ajuntament de Barcelona té aprovada l’Ordenança sobre la protecció, la tinença i la venda d’animals(OPTVA), publicada al BOP de Barcelona de 15-9-2014.

Aquesta Ordenança s’aprova en el marc de les competències del règim propi de l’Ajuntament i tenint en compte la legislació aprovada per l’Estat i per la Generalitat de Catalunya en aquesta matèria, pel que aquí interessa, la Llei estatal 50/1999, de 23 de desembre de tinença d’animals potencialment perillosos, la Llei catalana 10/1999, de 30 de juliol, de tinença de gossos potencialment perillosos, i el Text refós de la Llei catalana de Protecció dels animals (TRLPA), aprovada per Decret Legislatiu 2/2008, de 15 d’abril.

De la legislació esmentada, només el TRLPA protegeix el maltractament dels animals, protecció que recull a la ciutat de Barcelona l’OPTVA en el seu article 51, que tipifica les infraccions en matèria de protecció dels animals, segons allò previst en el TRLPA.

Per tant, la Llei estatal 50/1999, de tinença d’animals potencialment perillosos, i la Llei catalana 10/1999, de tinença de gossos potencialment perillosos no regulen el maltractament d’animals. Convé tenir en compte, a més, que l’article 1.2 de la Llei 50/1999 estableix que queden excloses del seu àmbit d’aplicació els gossos i animals que pertanyin, entre altres, a les empreses de seguretat amb autorització oficial.

Són d’aplicació, doncs, la TRLPA i l’OPTVA.

Sobre l’àmbit d’aplicació del TRLPA, el seu article 1 estableix que té per objecte la protecció del benestar dels animals que es troben de manera permanent o temporal a Catalunya, amb independència del lloc de residència de les persones que en són propietàries o posseïdores.

L’article 1.1 de l’OPTVA expressa també aquest mateix àmbit d’aplicació, referit a la ciutat de Barcelona, i hi afegeix “amb independència del lloc de registre de l’animal”.

La competència inspectora de l’Ajuntament de Barcelona es determina a l’article 49 de l’OPTVA, que estableix que totes les activitats regulades en ella queden subjectes a l’acció inspectora de l’Ajuntament, i el seu article 6 indica que l’Ajuntament exerceix les funcions d’intervenció administrativa de la tinença i la venda d’animals, sens perjudici de les competències de la Generalitat de Catalunya o altres administracions sobre les matèries esmentades.

Per remissió a la legislació que dicti la Generalitat i l’Estat en les matèries de la seva competències, hem de tenir en compte també la normativa en matèria de seguretat privada, i també la legislació sobre el sector ferroviari de l’Estat i de la Generalitat en atenció al titular de les instal·lacions on presten el servei els gossos de vigilància.

**2. Legislació sobre seguretat privada.**

La Llei 5/2014, de 4 d’abril, de seguretat privada, no conté cap tipus de regulació referida a la utilització de gossos.

Trobem regulació sobre la utilització de gossos per empreses de seguretat privada al Reial Decret 2364/1994, de 9 de desembre, que aprova el Reglament de seguretat privada. En concret l’article 75 tracta els equips canins, com segueix:

“1. Para el cumplimiento de sus funciones, los vigilantes de seguridad podrán contar con el apoyo de perros, adecuadamente amaestrados e identificados y debidamente controlados, que habrán de cumplir la regulación sanitaria correspondiente. A tal efecto, los vigilantes de seguridad deberán ser expertos en el tratamiento y utilización de los perros y portar la documentación de éstos.

2. En tales casos se habrán de constituir equipos caninos, de forma que se eviten los riesgos que los perros puedan suponer para las personas, al tiempo que se garantiza su eficacia para el servicio.”

I l’article 153 que tipifica com a infracció lleu del personal que desenvolupi funcions de seguretat privada:

“8. La utilización de perros en la prestación de los servicios, sin cumplir los requisitos o sin tener en cuenta las precauciones prevenidas al efecto.”

Aquesta infracció no compta en la normativa de seguretat privada amb una norma de remissió que estableixi els requisits per la tinença dels gossos utilitzats en aquests serveis, en el sentit previst al TRLPA i a l’OPTVA.

Una vegada repassades les competències de l’Administració General de l’Estat i les de les comunitats autònomes en matèria de seguretat privada dels articles 12 i 13 de la Llei 5/2014, de 14 d’abril, de seguretat privada, podem veure que les competències que tenen aquestes administracions en la inspecció i sanció de les empreses de seguretat privada estan delimitades per l’àmbit de la normativa de seguretat privada que, com s’ha vist, no conté regulació sobre protecció dels animals.

S’aprecia que no hi ha col·lisió entre ambdues normatives.

**3. Legislació sobre el sector ferroviari.**

La Llei 39/2003, de 17 de novembre, del sector ferroviari de l’Estat, i el Reial Decret 2387/2004, de 30 de desembre, que aprova el seu Reglament, no contenen regulació referida a la protecció dels animals en les installacions ferroviàries.

Tampoc la Llei 4/2006, de 31 de març ferroviària, d’aplicació als serveis de transport ferroviari i les infraestructures que integren el Sistema Ferroviari de Catalunya.

La cita de la normativa sectorial que incideix sobre la infraestructura i sobre el servei en els quals es desenvolupa la tasca del vigilant de seguretat que utilitza gossos, comporta valorar que la intervenció municipal a l’empara de l’article 51 de l’OPTVA hauria de desenvolupar-se sempre prèvia comunicació a l’Administració titular de la infraestructura o del servei ferroviari, en atenció a les competències en matèria d’inspecció previstes en les lleis esmentades.

**CONCLUSIÓ**

En conclusió, en atenció a l’àmbit d’aplicació previst a l’article 1 de l’OPTVA, el règim sancionador en matèria de protecció d’animals previst a l’article 51 de l’OPTVA en matèria de maltractament d’animals és aplicable als gossos utilitzats per una empresa de seguretat privada al terme municipal de Barcelona, a manca d’exclusió de l’aplicació d’aquesta regulació sectorial per part de la normativa de seguretat privada. La intervenció municipal a l’empara de l’article 51 de l’OPTVA hauria de desenvolupar-se prèvia comunicació a l’Administració titular de la infraestructura o del servei ferroviari.

Vist i plau,

Maria Massana Marbà Manuel Mallo Gómez

Lletrada Director de l’Àrea de Règim Jurídic